1)

Regulas VII pielikuma V nodaļu aizstāj ar šādu nodaļu: “V NODAĻA Īpašas prasības attiecībā uz pienu, piena produktiem un jaunpienu Papildus vispārējiem nosacījumiem, kas izklāstīti I nodaļā, piemēro šādus nosacījumus. A. Pārstrādes standarti 1. Pienu apstrādā vienā no turpmāk minētajiem apstrādes veidiem: 1.1. sterilizācija, ja F0 (1) vērtība ir trīs vai vairāk; 1.2. UHT (2) kopā ar vienu no šādiem apstrādes veidiem: a) turpmāka fizikāla apstrāde, t. i., i) žāvēšana, ko gadījumā, ja piens paredzēts izmantošanai barībā, apvieno ar karsēšanu līdz 72 °C vai vairāk; vai ii) pH līmeņa pazemināšana zem 6 vismaz vienu stundu; b) nosacījums, ka piens vai piena produkts ražots vismaz 21 dienu pirms nosūtīšanas un ka šajā laikā izcelsmes dalībvalstī nav konstatēts neviens mutes un nagu sērgas gadījums; 1.3. divkārša HTST (3); 1.4. HTST (3) kopā ar vienu no šādiem apstrādes veidiem: a) turpmāka fizikāla apstrāde, t. i., i) žāvēšana, ko gadījumā, ja piens paredzēts izmantošanai barībā, apvieno ar karsēšanu līdz 72 °C vai vairāk; vai ii) pH līmeņa pazemināšana zem 6 vismaz vienu stundu; b) nosacījums, ka piens vai piena produkts ražots vismaz 21 dienu pirms nosūtīšanas un ka šajā laikā izcelsmes dalībvalstī nav konstatēts neviens mutes un nagu sērgas gadījums. 2. Piena produkti jāapstrādā vismaz vienā no 1. punktā minētajiem apstrādes veidiem vai tie jāražo no piena, kas apstrādāts saskaņā ar 1. punktu. 3. Sūkalas, kas izbarojamas mutes un nagu sērgas uzņēmīgu sugu dzīvniekiem un ražotas no piena, kas apstrādāts atbilstoši 1. punktam, jāsavāc vismaz 16 stundas pēc piena sarecēšanas, un to pH līmenim jābūt zem 6,0 pirms vešanas uz dzīvnieku audzētavām. 4. Papildus prasībām, kas paredzētas 1., 2. un 3. punktā, pienam un piena produktiem jāatbilst šādām prasībām: 4.1. kad pārstrāde ir pabeigta, jāievēro visi piesardzības pasākumi, lai novērstu produktu inficēšanu; 4.2. galaprodukts jāmarķē, lai norādītu, ka tas satur trešās kategorijas materiālu un nav paredzēts lietošanai pārtikā, un a) tam jābūt iesaiņotam jaunos traukos; vai b) jātiek transportētam bez taras konteineros vai citos transportlīdzekļos, kas pirms lietošanas rūpīgi iztīrīti un dezinficēti ar dezinfekcijas līdzekli, ko šim mērķim apstiprinājusi kompetentā iestāde. 5. Svaigpiens un jaunpiens jāiegūst tādos apstākļos, kuros pietiekami garantēta dzīvnieku veselība. Šādus nosacījumus var noteikt saskaņā ar 33. panta 2. punktā minēto procedūru. B. Imports 1. Dalībvalstis atļauj piena un piena produktu importu, ja tie atbilst šādiem nosacījumiem: 1.1. tos importē no trešām valstīm, kas uzskaitītas XI pielikuma I daļas sarakstā; 1.2. tos importē no pārstrādes uzņēmuma, kas iekļauts 29. panta 4. punktā minētajā sarakstā; 1.3. tiem ir pievienots veselības sertifikāts, kas atbilst X pielikuma 2. nodaļā noteiktajam paraugam; 1.4. tie ir apstrādāti vismaz vienā no apstrādes veidiem, kas minēti A daļas 1.1., 1.2., 1.3. punktā un 1.4. punkta a) apakšpunktā; 1.5. tie atbilst A daļas 2. un 4. punktam, un, ja importē sūkalas, tās atbilst A daļas 3. punktam. 2. Atkāpjoties no 1.4. punkta, dalībvalstis atļauj piena un piena produktu importu no trešām valstīm, kas apstiprinātas Komisijas Lēmuma 2004/438/EK (4) I pielikuma A slejā, ja attiecīgais piens vai attiecīgie piena produkti vienreiz apstrādāti, izmantojot HTST metodi, un ražoti i) vismaz 21 dienu pirms nosūtīšanas un šajā laikā eksportētājvalstī nav konstatēts neviens mutes un nagu sērgas gadījums; vai ii) uzrādīti ES robežkontroles punktā vismaz 21 dienu pēc ražošanas un šajā laikā eksportētājvalstī nav konstatēts neviens mutes un nagu sērgas gadījums. 3. Ja atklājas risks ievest kādu eksotisku slimību vai jebkādi citi draudi dzīvnieku veselībai, papildu nosacījumus dzīvnieku veselības aizsardzībai var noteikt saskaņā ar 33. panta 2. punktā minēto procedūru.